SKRIFTLIG FORESPØRGSEL P-1720/01

af Hanja Maij-Weggen (PPE-DE) til Kommissionen

(6. juni 2001)

Om: Fællesskabsstøtte til Biomedical Primate Research Centre (B.P.R.C.) i Rijswijk

Kan Kommissionen bekræfte, at der årligt bidrages med ca. 3 mio. euro til forskningsprojekter i B.P.R.C.?

Er Kommissionen bekendt med, at der rettes hård kritik mod dette center, fordi:

- der her stadig på primater, og i en vis udstrækning også på chimpanser, gennemføres dyreforsøg, som af etiske årsager er forbudt i en række lande,

- hensigtsmæssigheden af disse tests ofte drages i tvivl og lægemiddelindustrien næsten ikke støtter B.P.R.C.,

- de pågældende abers boliger er usædvanligt dårlige?

På hvilken post på Kommissionens budget er denne støtte opført, og hvad er retsgrundlaget for den?

Svar afgivet på Kommissionens vegne af Philippe Busquin

(25. juli 2001)

Som led i Fællesskabets femte rammeprogram for forskning og teknologisk udvikling (FTU) for 1998-2002 (Europa-Parlamentets og Rådets afgørelse nr. 182/1999/EF af 22. december 1999(1)) har Kommissionen hidtil givet støtte til Biomedical Primate Research Centre (BPRC) for et samlet beløb på ca. 4,3 mio. EUR. Støtten omfatter en række treårige forskningsprojekter, der blev indledt i 1999 og 2000, og som bl.a. omfatter udvikling af vacciner og lægemidler til behandling af HIV, tuberkulose, malaria og hepatitis C.

BPRC deltager først og fremmest i forskningsprojekter, hvortil der ydes støtte via programmet for livskvalitet (budgetkonto: B1.6111) under Fællesskabets femte FTU-rammeprogram.

Kommissionen har været yderst opmærksom på spørgsmålet om dyreforsøg og dyrevelfærd i forbindelse med gennemførelsen af det femte FTU-rammeprogram.

I bilaget til Rådets beslutning(2) om særprogrammet om livskvalitet hedder det, at programmets finansiering af dyreeksperimentel forskning er begrænset, hvad angår dyreforsøg og tests på dyr, som så vidt muligt skal erstattes med in vitro- eller andre alternative metoder. Alle ansøgere skal i deres forslag beskrive de procedurer, de følger for at overholde principperne om de såkaldte tre r'er (replacement/reduction/refinement) og beskytte dyrenes velfærd.

Derudover ydes der som led i dette særprogram støtte til udvikling af alternativer til dyreforsøg og til fremme af dyrevelfærd.

Inden for rammerne af særprogrammet om livskvalitet er der systematisk foretaget en uafhængig etisk vurdering af forslag vedrørende følsomme emner såsom brugen primater. Det etiske panel tæller bl.a. repræsentanter for dyrevelfærdsorganisationer. Med den etiske vurdering sikres det, at al forskning med brug af forsøgsdyr udføres i overensstemmelse med Rådets direktiv 86/609/EØF af 24. november 1986(3). Der tages i vurderingen hensyn til de samlede fordele ved den foreslåede forskning i forhold til de mulige omkostninger i form af dyrs lidelser. Derudover skal deltagere i forskningsprojekter opfylde alle de gældende nationale lovfæstede og etiske krav. Finansieringen af et projekt vil først blive bevilget, når alle etiske spørgsmål er besvaret tilfredsstillende.

BPRC, som er beliggende i Fællesskabet, men er uafhængigt heraf, har kontraktligt forpligtet sig til at opfylde alle de nationale juridiske og etiske krav på dette område.

(1) EFT L 26 af 1.2.1999.

(2) 1999/167/EF: Rådets beslutning af 25. januar 1999 om et særprogram for forskning, teknologisk udvikling og demonstration inden for livskvalitet og forvaltning af bioressourcer (1998-2002); EFT L 64 af 12.3.1999.

(3) EFT L 358 af 18.12.1986.